FI Euroopan unionin virallinen lehti C 186/20

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2009/C 186/10

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”RICCIARELLI DI SIENA”

EY-N:o: IT-PGI-0005-0666-18.12.2007

SMM ( X ) SAN ( )

1. Nimi:

Ricciarelli di Siena

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (Liite II):

Luokka 2.4: Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta:

Nimitys ”Ricciarelli di Siena” viittaa makeaan leivonnaiseen, joka valmistetaan mantelista, sokerista ja munanvalkuaisesta tehdystä taikinasta ja paistetaan uunissa. Kulutukseen saatettaessa tuotteella on seuraavat ominaisuudet: pyöristetyn vinoneliön muotoinen, paino 10–30 g, suurin lävistäjä 50–105 mm, pienin lävistäjä 30–65 mm, paksuus 13–20 mm. Ulkomuoto: valkoinen, tomusokerilla peitetty pinta, jossa on mahdollisesti pieniä halkeamia, reuna on hieman kullankeltaiseen vivahtava. Sisus: vaaleanruskea, kevyesti kullankeltaiseen vivahtava, rakenteeltaan pehmeä, murenematon, suhteellinen kosteus vähintään 8 % ja enintään 11,5 %.

3.3 Raaka-aineet (ainoastaan jalostetut tuotteet):

Pakolliset raaka-aineet: Ricciarelli di Sienan valmistukseen käytettävät raaka-aineet yhdessä kilogrammassa taikinaa: makea manteli 35–50 %, hienosokeri 35–47 %, kananmunan valkuainen 6–12 %, tomusokeri 5–8 %, nostatusaineet (ammonium- ja/tai natriumsuolat) tarpeen mukaan. Pastöroidun tai jauhetun munanvalkuaisen käyttö on sallittua. Valinnaiset ainesosat: karvasmanteli enintään 6 % taikinan kokonaispainosta makean mantelin osittaiseksi korvaamiseksi, glukoosisiirappi tai inverttisokeri enintään 10 % taikinan kokonaispainosta hienosokerin osittaiseksi korvaamiseksi, kukkaishunaja enintään 7 % taikinan kokonaispainosta muiden makeutusaineiden lisäksi, aromiaineet (yhdessä tai erikseen): vaniljatanko tai vanilliini, eteeriset sitrusöljyt, manteliaromi riittävinä määrinä, kandeerattu appelsiininkuori enintään 5 % taikinan kokonaispainosta, tärkkelyslevy, jota käytetään tuotteen pohjana, sorbiinihappo voimassa olevan lainsäädännön mukaan. Muiden ainesosien, lisäaineiden, väriaineiden tai säilöntäaineiden käyttöä ei sallita.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Valmistuksen ja pakkaamisen on tapahduttava yhtäjaksoisesti ja siten 4 kohdassa yksilöidyllä alueella, koska ainoastaan sillä tavoin voidaan taata tuotteen aromin säilyminen. Edellä 3.2 kohdassa mainitun suhteellisen kosteuden ylläpitäminen varmistetaan pakkaamalla tuote välittömästi sen jäähdyttyä. Näin estetään kaksi vastakkaista ilmiötä, joiden haitalliset vaikutukset heijastuvat sekä tuotteen ulkonäköön (muutokset kuoressa) että sen pehmeyteen ja aromiin, toisin sanoen ilman liiallinen kuivuus, joka aiheuttaa massan kuivumisen, ja ilman liiallinen kosteus, joka puolestaan johtaa tuotteen murenemiseen koskettaessa.

3.6 Viipalointia, raastamista, pakkaamista jne. koskevat erityiset säännöt:

Ricciarelli di Siena pidetään kaupan yhden tai useamman kappaleen pakkauksissa. Tuotteen tuoreus, pehmeys, aromi ja eheys varmistetaan pakkaamalla tuote maantieteellisellä alueella asianmukaisiin pakkauksiin. Yhden kappaleen paperinen pakkaus suljetaan ilmatiiviisti. Useamman kappaleen pakkaukset sitä vastoin ovat joko ilmatiiviisti suljettuja läpinäkyviä rasioita tai yksittäisille ricciarellileivonnaisille mitoitettuja kennopakkauksia, jotka kääritään läpinäkyvään kuumasaumattuun folioon ja asetetaan yleensä pahvi- tai metallilaatikoihin.

3.7 Merkintöjä koskevat erityiset säännöt:

Etiketissä on oltava tekstit ”Ricciarelli di Siena” ja ”Indicazione Geografica Protetta” (suojattu maantieteellinen merkintä) tai sen kirjainlyhenne (IGP), sekä seuraavat muut tiedot: tuottajan ja pakkaajan nimi, toiminimi ja osoite ja suojattuun maantieteelliseen merkintään erottamattomasti liittyvä tunnus.

Nimitystä ”Ricciarelli di Siena” ei käännetä muille kielille. Tunnusta voidaan mukauttaa eri käyttötarkoitusten mukaan.

4. Maantieteellisen alueen tarkka rajaus:

Alue, jolla ”Ricciarelli di Siena” valmistetaan ja pakataan, käsittää Sienan maakunnan hallinnollisen alueen kokonaisuudessaan.

5. Yhteys maantieteelliseen alueeseen:

5.1 Maantieteellisen alueen erityisyys:

Alueelle on luonteenomaista kukoistava pienimuotoinen makeisteollisuus, joka kertoo paikallisten maustekauppojen keskiajalta lähtien vuosisatojen kuluessa kehittyneestä merkityksestä alueen tyypillisten tuotteiden säilyttäjinä. Makeistuotantoon erikoistuneiden yritysten ja alalla toimivien henkilöiden määrän lisäksi alan merkitys käy ilmi myös alan tuotteiden viennin huomattavasta osuudesta. Menestys perustuu suurelta osin tuotannon perinteiseen luonteeseen, josta todistaa pitkälle erikoistuneen työvoiman käyttö.

5.2 Tuotteen erityisyys:

Ricciarelli di Sienan erityisominaisuus on massan pehmeän tiivis ja murenematon rakenne sekä hieman kullankeltaiseen vivahtava valkoinen väri. Tuotteen erityisyys johtuu tietyistä perinteisistä nimitykseen liittyvistä erityisistä tuotantomenetelmistä:

— nostatus ja paistaminen uunissa,

— taikinan raekoostumus,

— taikinan vaivaamisesta ja munanvalkuaisen käytöstä johtuva erityinen pehmeys.

Ricciarelli di Siena eroaa muista vastaavanlaisista tuotteista siinä suhteessa, ettei sen valmistukseen ole käytetty jauhoja tai perunajauhoa, jotka heikentäisivät sen laatua. Taikinan valkoinen väri johtuu yksinomaan sokerista.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Ricciarelli di Sienan kiistaton maine johtuu niiden vakiintuneesta asemasta joulunajan tyypillisinä ja korvaamattomina makeisina. Monissa gastronomiaa ja ruokaperinteitä käsittelevissä kirjoituksissa todetaan, että Sienan asukkaille ei ole joulua ilman Ricciarelli di Sienaa. Ajan myötä niiden kulutus on yleistynyt myös muiden kuukausien aikana, ennen muuta eri puolilta maailmaa alueelle virtaavien matkailijoiden vaikutuksesta. Tämä tekijä on lisännyt voimakkaasti vientiä, mutta myös heikentänyt tuotteen yhteyttä uskonnollisiin juhliin ja muihin elämän tärkeisiin hetkiin. Ricciarelli di Sienaa valmistettiin luostareissa tai maustekauppojen yhteydessä sijaitsevissa leipomoissa, jotka olivat ainoita paikkoja, joissa oli käytettävissä elintarvikkeiden maustamiseen ja säilyttämiseen tarvittavia mausteita ja aromeja. Vielä nykyisinkin tästä perinteestä kertovat Sienan historiallisen keskustan vanhat maustekaupat, joiden freskoin koristelluissa katoissa on kultakirjaimin maalattuja viittauksia Ricciarelliin, Panforteen ja muihin niissä valmistettuihin alueen tyypillisiin makeisiin. Sienalainen novellisti ja näytelmäkirjailija Parige kertoo eräässä novellissaan sienalaisesta Ricciardetto della Gherardescasta (josta nimi ”Ricciarello” juontaa juurensa), joka ristiretkiltä palatessaan toi mukanaan muodoltaan sulttaanien kippurakärkisiä tohveleita muistuttavia arabialaisia makeisia. Ensimmäinen nimenomainen viittaus termiin ”Ricciarello” löytyy vuonna 1814 Livornossa painetussa teoksessa ”Ditirambo di S.B. in onore del Caffè e dello Zucchero” julkaistusta toscanalaisten makeisten pitkästä luettelosta. Siinä mainitaan”… della lupa i Ricciarelli”, jossa termi ”lupa” (naarassusi, Sienan kaupungin symboli) viittaa tuotteen sienalaiseen alkuperään.

Italialaisen perusgastronomin Pellegrino Artusin teoksen ”La scienza in cucina e l’arte di mangiar bene” ensimmäinen painos julkaistiin vuonna 1891. Kyseessä oli ensimmäinen Italian ruokaperinnettä käsittelevä keittokirja, ja kyseessä olevan tuotteen valmistusta koskevan reseptin nro 629 otsakkeessa mainitaan nimitys ”Ricciarelli di Siena”. Reseptissä mainitut ainesosat (valkoinen hienosokeri, makea ja karvasmanteli, munanvalkuainen, appelsiininkuoriaromi) ovat edelleen käytössä.

Eritelmän julkaisutiedot:

Hallitus on aloittanut kansallisen vastaväitemenettelyn julkaisemalla 29.6.2005 Italian tasavallan virallisen lehden numerossa 149 ehdotuksen suojatun maantieteellisen merkinnän ”Ricciarelli di Siena” hyväksymiseksi.

Eritelmän täydellinen teksti on saatavissa internetissä joko seuraavan linkin kautta:

— http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai